ེ་བརྒྱད་ཟ་ལ་རེ་ཞིང་འཐུང་ལ་རྔམ་པ་རྣམས་སྟོན་ཆེན་གྱི་མགྲོན་འཚོགས་པ་ལྟར་རང་དབང་མེད་པར་རླུང་རགས་པས་སྦུར་མ་བསྐྱོད་པ་ལྟར་འདུས་པར་བསམས་ལ། » ཕཊ྄ཿ བདག་ཉིད་རྣལ་འབྱོར་དྲག་མོའི་ཐུགས་ཀ་ནས༔ ཧ་རི་ནི་ས་ལས་སྐྱེས་མཁའ་འགྲོ་མ༔ གཡང་གཞི་མེ་འབར་ཐོགས་པ་གྲངས་མེད་འཕྲོས༔ གཡང་གཞི་བརྡབས་ནས་རྐང་གླིང་འབུད་པའི་ཚེ༔ སྲིད་རྩེ་མནར་མེད་དམྱལ་ཁམས་ཡན་ཆོད་ཀྱི༔ སྣང་སྲིད་ལྷ་སྲིན་སྡེ་བརྒྱད་དབང་དུ་སྡུས༔ ཕཊ྄་ཕཊ྄་ཕཊ྄ཿ «ཅེས་རྐང་གླིང་ལན་གསུམ་འབུད། ཕྱོགས་ཀྱི་མཐའ་ཐམས་ཅད་མེ་དཔུང་འཁྲིགས་ནས་བྲོས་དབང་མེད་པར་བསྒོམ། དེ་ནས་རང་དང་ལྷ་འདྲེས་གཙོར་གྱུར་པའི་སེམས་ཅན་ཐམས་ཅད་ལུས་ངག་ཡིད་གསུམ་མི་ཕྱེད་པའི་གདུང་བ་དྲག་པོས་སྐྱབས་སུ་འགྲོ་བར་དམིགས་ལ། » ན་མོ༔ སྐྱབས་ཡུལ་གྱི་སངས་རྒྱས་ཆོས་དགེ་འདུན༔ ཚོགས་ཞིང་མཆོག་ཡི་དམ་མཁའ་འགྲོ་དང་༔ དམ་ཅན་དང་ཆོས་སྲུང་རྒྱ་མཚོ་ལ༔ མ་གྱུར་གྱི་སེམས་ཅན་བསྐྱབ་ཏུ་གསོལ༔ ཕཊ྄་ཕཊ྄་ཕཊ྄ཿ «ལན་གསུམ། སེམས་བསྐྱེད་པ་ནི། དེ་ཡི་ཚེ་སེམས་ཅན་ཐམས་ཅད་བདེ་ཆེན་མཆོག་ལ་འགོད་འདོད་ཀྱི་བློས་རང་དང་སེམས་ཅན་ཐམས་ཅད་བྱང་ཆུབ་ཏུ་སེམས་བསྐྱེད་པར་བསམས་ལ། » ཕཊ྄ཿ སྲིད་རྩེ་དང་མནར་མེད་ཡན་ཆོད་དུ༔ ཕན་བྱེད་ལྷ་དང་གནོད་བྱེད་ཀྱི་འདྲེ༔ སྡང་དགྲ་དང་བྱམས་གཉེན་མ་ལུས་ཀུན༔ བླ་མེད་ཀྱི་ལམ་ལ་འགོད་པར་བྱ༔ ཕཊ྄་ཕཊ྄་ཕཊ྄ཿ «ཅེས་སེམས་ཅན་ཐམས་ཅད་ཕ་མར་མ་གྱུར་པ་ནི་གཅིག་ཀྱང་མེད་བཞིན་རང་གཤིས་ཀྱི་རིག་པ་ངོ་འཕྲོད་ནས་བདེ་སྡུག་ཆགས་སྡང་ལེགས་ཉེས་ཐམས་ཅད་དང་བྲལ་བར་བསྒོམ། བླ་མའི་རྣལ་འབྱོར་བསྒོམ་པ་ནི། » ཕཊ྄ཿ ཚོགས་དྲུག་གི་ནམ་མཁའ་ཡངས་པ་རུ༔ འཇའ་སྤྲིན་དབུས་པད་སྡོང་འབར་བའི་རྩེར༔ སྐྱབས་ཡུལ་གྱི་གུ་རུ་པདྨ་འབྱུང་༔ སངས་རྒྱས་བྱང་སེམས་ཚོགས་ཀྱིས་བསྐོར༔ བྱིན་རླབས་ཀྱི་འོད་ཕུུང་སྤྲིན་ལྟར་གཏིབས༔ དེ་འོག་ཏུ་པད་ཟླའི་གདན་སྟེང་དུ༔ མ་ཅིག་ནི་ཡེ་ཤེས་མཚོ་རྒྱལ་མ༔ གནས་གསུམ་གྱི་ཌཱཀྐིའི་ཚོགས་ཀྱིས་བསྐོར༔ དབུ་རིགས་ལྔ་དང་ཐོར་ཚུགས་ཤིགས་སེ་ཤིག༔ ཕྱག་ཌཱ་དྲིལ་གྱི་སྙན་འགྱུར་འུ་རུ་རུ༔ སྐུ་རུས་རྒྱན་དང་ཅོད་པན་སྤུངས་སེ་སྤུང་༔ ཞབས་བརྐྱང་བསྐུམ་གྱི་གར་སྟབས་ཁྲིགས་སེ་ཁྲིག༔ སྣང་ཆུ་ཟླ་ལྟར་གསལ་བའི་ཐུགས་ཀ་ནས༔ གནས་ཕོ་ཉའི་འོད་ཟེར་འབྲུ་གསུམ་འཕྲོས༔ ཞིང་ཕྱོགས་བཅུའི་རྒྱལ་ཀུན་རྒྱུད་བསྐུལ་ནས༔ དཔལ་རྩ་གསུམ་དང་ཆོས་སྲུང་བཀའ་སྡོད་བཅས༔ མདུན་སྐྱབས་ཡུལ་གྱི་ལྷ་དང་དབྱེར་མེད་གྱུར༔ ཛ་ཧཱུྃ་བཾ་ཧོཿ ཕཊ྄་ཕཊ྄་ཕཊ྄ཿ «མདུན་གྱི་ནམ་མཁར་སངས་རྒྱས་དང་བྱང་སེམས་བླ་མ་ཡི་དམ་མཁའ་འགྲོའི་ལྷ་ཚོགས་རྣམས་གློ་བུར་སྤྲིན་གཏིབས་པ་ལྟར་བཞུགས་པར་བསམས་ལ། ཕྱི་ནང་གསང་བའི་མཆོད་པ་འབུལ་བ་ནི། » ཕཊ྄་ཕཊ྄ཿ ཕྱི་ཚོགས་དྲུག་གི་དབང་པོ་རྣམ་ལྔ་མཆོད༔ ནང་དུག་ལྔ་ཡི་འབྱུང་བ་ཁམས་ལྔ་མཆོད༔ དོན་དམ་ཚིག་གི་ཡེ་ཤེས་རྣམ་ལྔ་མཆོད༔ གཞི་བློ་བྲལ་གྱི་མཆོད་པ་བཞེས་སུ་གསོལ༔ ཕཊ྄་ཕཊ྄་ཕཊ྄ཿ «ཅེས་པས་བདག་གཞན་སེམས་ཅན་ཐམས་ཅད་ཀྱི་ཕུང་ཁམས་སྐྱེ་མཆེད་རྣམས་སྐྱབས་ཡུལ་ལ་ཕུལ་བར་བསམ། གསོལ་བ་འདེབས་པ་ནི། » ན་མོ༔ གནས་སྤྱི་གཙུག་ཉི་ཟླ་པདྨའི་སྟེང་༔ འཇའ་ཚོན་འོད་ཕུང་གཏིབས་པའི་དབུས༔ ཀུན་བཟང་རྡོ་རྗེ་སེམས་དཔའ་དང་༔ དགའ་རབ་རྡོ་རྗེ་ཤྲཱི་སིང་༔ འཇམ་དཔལ་བཤེས་གཉེན་པདྨ་འབྱུང་༔ ཡེ་ཤེས་མཚོ་རྒྱལ་མནྡ་ར༔ སངས་རྒྱས་ཡེ་ཤེས་རྩ་གསུམ་གླིང་༔ གྲུབ་ཐོབ་བརྒྱུད་པ་བྱིན་རླབས་ཅན༔ བདུད་ཀྱི་གཅོད་ཡུལ་རིན་པོ་ཆེ༔ གསོལ་འདེབས་བུ་ལ་བྱིན་གྱིས་རློབས༔ རོ་སྙོམ་ལམ་དུ་ལྷོང་བ་དང་༔ བརྟུལ་ཞུགས་སྤོབས་པ་མཐར་ཕྱིན་ནས༔ རྐྱེན་ངན་གྲོགས་སུ་འཆར་བ་ཡིས༔ ལྷ་འདྲེར་འགྲོ་དོན་ནུས་པ་རུ༔ རིག་འཛིན་བླ་མས་ཐུགས་རྗེས་ཟུངས༔ རྗེ་ཡབ་ཡུམ་ཉིད་ལྟར་བྱིན་གྱིས་རློབས༔ ཕཊ྄་ཕཊ྄་ཕཊ྄ཿ «ཅེས་པས་བརྒྱུད་པའི་བླ་མ་རྣམས་ཐོ་བརྩེགས་ཀྱི་རྣམ་པས་མུ་ཏིག་བསྟར་ལ་བརྒྱུས་པ་ལྟར་སྤྱི་བོར་བཞུགས་པ་རྣམས། ཀུན་ཏུ་བཟང་པོ་ནས་རིམ་བཞིན་རྩ་བའི་བླ་མའི་བར་འོད་དུ་ཞུ། རིགས་བདག་བླ་མ་ཡང་འོད་དུ་ཞུ་ནས་རང་ཉིད་མཁའ་འགྲོའི་ཚངས་བུག་ནས་མར་ཐིམ་པས་རང་རིག་དང་དབྱེར་མེད་དུ་འདྲེས་པས་རྒྱུད་བྱིན་གྱིས་བརླབས་པར་བསམ། བེམ་རིག་ཕྲལ་བ་ནི། » ཕཊ྄ཿ རང་རིག་རྣམ་ཤེས་མ་སར་སྒོ་ང་ཙམ༔ སྤྱི་བོར་སྐར་མདའ་འགྱུ་བཞིན་གྱེན་དུ་འཕྲོས༔ རྗེ་བཙུན་མཐིང་འོད་འབར་མའི་ཐུགས་ཀར་ཐིམ༔ གསལ་སྟོང་བདེ་ཆེན་རྣལ་འབྱོར་མ་རུ་ཤར༔ ཕཊ྄་ཕཊ྄་ཕཊ྄ཿ «ཅེས་རང་སེམས་མཁའ་འགྲོའི་ཐུགས་དང་དབྱེར་མེད་དུ་འདྲེས་པར་བསམ། དེ་ནས་མཎྜལ་འབུལ་བ་ནི། རང་གི་བེམ་པོ་དེ་མདུན་དུ་གན་རྐྱལ་དུ་འགྱེལ་བ་ལ་གྲི་གུག་ཚད་ཙམ་གྱིས་པགས་པ་དང་ཡན་ལག་ཐམས་ཅད་སོ་སོར་ཕྲལ་ནས་མདུན་བསྐྱེད་ལ་མཎྜལ་འབུལ་བར་བསམ་མོ། » ཕཊ྄ཿ གྲི་གུག་གདེང་ཙམ་པགས་པ་ཕྱལ་གྱིས་བཤུས༔ བཀྲམ་པས་དབང་ཆེན་གསེར་གྱི་ས་གཞིར་གྱུར༔ མགོ་བོ་ཁང་བཟང་བེམ་པོ་རི་རབ་དང་༔ ཡན་ལག་གླིང་བཞི་ཉིང་ལག་གླིང་ཕྲན་བརྒྱད༔ དོན་སྣོད་བཀྲ་ཤིས་རྫས་རྟགས་རྒྱལ་སྲིད་བདུན༔ ཁྲལ་ཁྲོལ་ལྷག་མ་མཎྜལ་བཀོད་པའི་ཁྱོན༔ མིག་གཉིས་ཉི་མ་ཟླ་བ་ལ་སོགས་པ༔ གདུལ་བྱས་ཚོགས་གཉིས་རྫོགས་ཕྱིར་མཆོད་སྤྲིན་འདི༔ ཕྱོགས་དུས་སྐྱབས་ཡུལ་རྣམས་ཀྱི་སྤྱན་སྔར་འབུལ༔ རྗེ་བཙུན་མ་ཧཱ་གུ་རུའི་སྤྱན་སྔར་འབུལ༔ མ་ཅིག་ཡེ་ཤེས་མཚོ་རྒྱལ་སྤྱན་སྔར་འབུལ༔ གྲུབ་ཐོབ་རིག་འཛིན་རྒྱ་མཚོའི་སྤྱན་སྔར་འབུལ༔ འགྲོ་མགོན་རྩ་བའི་བླ་མའི་སྤྱན་སྔར་འབུལ༔ དམ་པ་བདེ་གཤེགས་རྣམས་ཀྱི་ཐུགས་རྗེས་ཟུངས༔ ཕན་དགེ་བླ་མེད་མཆོག་ལ་ཡི་རང་ངོ་༔ སྣང་སྲིད་ལྷ་འདྲེ་གྲོལ་བར་ཆོས་འཁོར་བསྐོར༔ མྱ་ངན་མི་འདའ་འགྲོ་བའི་གཉེན་དུ་བཞུགས༔ ཟག་མེད་སྒྱུ་ལུས་ཕུལ་བའི་དགེ་རྩ་ཡིས༔ རྗེ་བཙུན་གུ་རུ་ཡབ་ཡུམ་འགྲུབ་གྱུར་ནས༔ སྣང་སྲིད་ལྷ་འདྲེ་དབང་དུ་འདུ་བར་ཤོག༔ ཕཊ྄་ཕཊ྄་ཕཊ྄ཿ «ཅེས་མདུན་བསྐྱེད་ཀྱི་ལྷ་ཚོགས་རྣམས་མཉེས་ཤིང་ཚིམ་པར་གྱུར་ནས། འགྲོ་ཀུན་བྱང་ཆུབ་ཀྱི་འབྲས་བུ་ཐོབ་པར་བསམ། » ཕཊ྄ཿ སྐྱབས་ཡུལ་ལྷ་ཚོགས་གུ་རུའི་སྐུ་ལ་ཐིམ༔ གུ་རུ་འོད་ཞུ་མཚོ་རྒྱལ་ལ་ཐིམ་པས༔ ཌཱཀྐི་རྒྱ་མཚོ་ཨོྃ་ཨཱཿཧཱུྃ་འབྲུ་གྱུར༔ རང་ལ་ཐིམ་པས་སྣང་སྟོང་མཁའ་འགྲོར་གྱུར༔ ཕཊ྄་ཕཊ྄་ཕཊ྄ཿ «ཅེས་པས་མདུན་གྱི་སྐྱབས་ཡུལ་རྣམས་རང་ལ་འབྲུ་གསུམ་གྱི་རྣམ་པར་ཐིམ། སྐུ་གསུམ་དམིགས་མེད་ཀྱི་དབང་ཐོབ་པར་མོས། དེ་ནས་དངོས་གཞི་རིག་པ་སྐྱེ་མེད་དུ་ཡེ་ཤེས་མཁའ་འགྲོ་སྐུ་མདོག་དམར་མོ་ཆགས་པའི་ཉམས་ཅན་ཞིག་ཏུ་བསྒོམ་ཞིང་གཟི་བྱིན་བསྐྱེད་ལ། » ཕཊ྄ཿ རང་རིག་སྐད་ཅིག་གསང་བ་ཡེ་ཤེས་སྐུ༔ མཐིང་ནག་རབ་འཕྲོས་ཞལ་གདངས་མཆེ་བ་གཙིགས༔ སྤྱན་རྩ་འཁྱིལ་ཞིང་སྨིན་མ་མེ་ལྟར་འབར༔ དབུ་སྐྲ་དམར་སེར་སྲིད་གསུམ་དབྱིངས་ལ་བསྐྱོད༔ ཕྱག་གཡས་ཟངས་གྲི་གཡོན་པས་བྷནྡྷ་བསྣམས༔ དུར་ཁྲོད་ཆས་ལྡན་གར་སྟབས་རོ་གདན་འགྱིང་༔ ཐུགས་ལས་སྤྲོས་པའི་མཁའ་འགྲོ་སྡེ་ལྔ་ཡིས༔ གྲི་གུག་ཐོགས་ནས་པགས་པ་ཕྱལ་གྱིས་བཤུས༔ དབང་སྡུད་མཁའ་འགྲོ་འབུམ་གྱི་ལག་ཏུ་ཐོགས༔ བྷནྡྷ་བཅད་པས་སྟོང་གསུམ་ཁྱོན་ཙམ་གྱུར༔ དེ་ནང་ཤ་ཁྲག་སྤུངས་པས་ལྟེམ་གྱིས་གང་༔ ལན་གསུམ་དམ་ཚིག་ཕྱག་རྒྱས་དཀྲུགས་པ་ཡིས༔ སྐྱེ་བདུན་སྙིང་པོ་ལྟ་བུར་བདུད་རྩིར་གྱུར༔ ཕཊ྄་ཕཊ྄་ཕཊ྄ཿ «ཡང་རང་གི་ཐུགས་ཀ་ནས་ལས་བྱེད་ཀྱི་མཁའ་འགྲོ་མ་གྲངས་མེད་འཕྲོས་ནས་བྷནྡྷའི་སྐྱོགས་ཐོགས་ཏེ་ཕྱོགས་བཅུའི་ཞིང་ཁམས་རྣམས་སུ་གང་བཞུགས་དང་འཁོད་པའི་མགྲོན་ལ་མཆོད་ཅིང་སྦྱིན་པར་བསམས་ལ༔» ཕཊ྄ཿ མཁའ་འགྲོ་རྒྱ་མཚོ་ལས་བྱེད་དུ་མ་ཡི༔ ཕྱག་ན་བྷནྡྷ་ལྕང་ལོའི་སྐྱོགས་ཐོགས་ནས༔ དགྱེས་པ་བསྐྱེད་པའི་མཆོད་སྤྲིན་དུ་མ་འབུལ༔ སྣང་ཡུལ་ཚོགས་དྲུག་དགོངས་པ་རྫོགས་གྱུར་ཅིག༔ ཕཊ྄ཿ ཀུན་ཏུ་བཟང་པོ་རྡོ་རྗེ་སེམས་དཔའ་སོགས༔ རིགས་ལྔའི་སངས་རྒྱས་རྣམས་ལ་འབུལ༔ དགའ་རབ་ཤྲཱི་སིངྷ་སོགས༔ རིག་འཛིན་བརྡ་བརྒྱུད་རྣམས་ལ་འབུལ༔ འཇམ་དཔལ་བཤེས་གཉེན་པད་འབྱུང་སོགས༔ གང་ཟག་སྙན་བརྒྱུད་རྣམས་ལ་འབུལ༔ མནྡ་ར་བ་མཚོ་རྒྱལ་སོགས༔ མཁའ་འགྲོ་གཏེར་བརྒྱུད་རྣམས་ལ་འབུལ༔ བོ་དྷི་ས་ཏྭ་ཆོས་རྒྱལ་སོགས༔ གྲུབ་ཐོབ་རྗེ་འབངས་རྣམས་ལ་འབུལ༔ སངས་རྒྱས་ཡེ་ཤེས་དྷེ་ཝ་སོགས༔ བཀའ་བབ་གཅོད་ཡུལ་བརྒྱུད་པར་འབུལ༔ ཆེ་མཆོག་ཧེ་རུ་ཀ་པ་སོགས༔ རྒྱུད་སྡེ་བཞི་ཡི་ལྷ་ལ་འབུལ༔ ཕྱག་བཞི་ཕྱག་དྲུག་ཞིང་སྐྱོང་སོགས༔ ཆོས་འཁོར་སྐྱོང་བའི་སྲུང་མར་འབུལ༔ མ་གཟའ་རྡོར་ལེགས་ཞིང་སྐྱོང་སོགས༔ བྱ་ར་གཏེར་སྲུང་རྣམས་ལ་འབུལ༔ ལྷ་ཀླུ་སྡེ་བརྒྱད་གཞི་བདག་སོགས༔ དྲེགས་པ་ཤ་ཟ་རྣམས་ལ་འབུལ༔ བགེགས་རིགས་དམྱལ་བ་ཡི་དྭགས་སོགས༔ ལན་ཆགས་འབྱུང་པོ་རྣམས་ལ་འབུལ༔ བུ་ལོན་ཤ་འཁོན་མ་སོད་པའི༔ སྔོན་ལས་འཕྲལ་རྐྱེན་རྣམས་ལ་འབུལ༔ གྲེ་བོ་གསོན་འདྲེ་ཕོ་མོ་སོགས༔ བསམ་ངན་ལོག་སྦྱོར་འཆང་ལ་འབུལ༔ མི་མིན་ཐེའུ་རང་ཡུལ་འདྲེ་སོགས༔ འབྱུང་པོ་ནད་བདག་རྣམས་ལ་འབུལ༔ བན་བོན་དམོད་པའི་བྱད་ཀ་སོགས༔ རིག་སྔགས་འཆང་བ་རྣམས་ལ་འབུལ༔ སྲིད་པ་བར་དོའི་སེམས་ཅན་སོགས༔ ཡིད་ལུས་འགྱུ་བ་རྣམས་ལ་འབུལ༔ སྒྱུ་ལུས་ཏིང་འཛིན་མཆོད་སྦྱིན་འདི༔ འདོད་པའི་མཁོ་དགུར་གྱུར་ནས་ཀྱང་༔ ལོངས་སྤྱོད་མཛོད་ལ་སྤྱོད་པར་ཤོག༔ ཕཊ྄་ཕཊ྄་ཕཊ྄ཿ «ཕཊ྄་གྲངས་མང་ཉུང་དམིགས་པ་མ་ཟིན་པར་བྱ༔ ཕྱོགས་བཅུའི་སངས་རྒྱས་བྱང་སེམས་ཚོགས་ཡི་དམ་དཀྱིལ་འཁོར་ལྷ་ཚོགས་ལ་བདུད་རྩི་རུ་དམིགས་ནས་ཕུལ༔ དྲེགས་པ་ཤ་ཟའི་ཚོགས་རྣམས་ལ་ཤ་ཁྲག་གི་ཕུང་པོར་བསྐྱེད་ནས་ཕུལ༔ གཞན་ཡང་གང་འདོད་པ་དེར་བསྒྱུར་ཏེ་ཕུལ་ནས་དགའ་མགུ་ངོམས་ནས་རེ་ཁ་ཁེངས་ཤིང་སྔོན་ལས་འཕྲལ་རྐྱེན་དུ་གྱུར་པའི་ལན་ཆགས་ཀྱང་བྱང་༔ ཚོགས་རྫོགས་དགེ་བ་འདི་ཡི་རྒྱུ་ལ་བརྟེན་ནས་ཀུན་ཀྱང་བྱང་ཆུབ་ཐོབ་པར་བསམ༔ དེ་ནས་ལྷག་མའམ་ཕྲན་བུའི་ཟག་པའི་རིགས་རྣམས་ཁས་ཞན་གྲལ་དུ་མ་འཁོད་པ་རྣམས་ལ་སྦྱིན་པ་ནི༔» ཕཊ྄ཿ འདིར་འདུས་ཤིག་གློ་བུར་ལྷགས་པ་ཡི༔ ཁས་ཞན་དང་དབང་ཆུང་ཞ་ལོང་ལྐུགས༔ མ་གོ་དང་མ་ཐོས་མ་མཐོང་ཞིང་༔ ཚེ་རབས་སུ་རྣམ་སྨིན་འཁོར་བའི་རིགས༔ སྡུག་བསྔལ་གྱི་རྫིང་བུ་བསྐྱིལ་བ་རྣམས༔ བམ་ཚོགས་ཀྱི་ལྷག་མ་འདི་ཁྱེར་ལ༔ འདོད་ཡོན་གྱི་ལོངས་སྤྱོད་ཐོབ་ནས་སུ༔ སྡང་སེམས་ཀྱི་འཚེ་བ་རབ་ཞི་ཞིང་༔ ཕན་དགེ་ཡི་ལམ་བཟང་སྟོན་མཛད་དེས༔ རིགས་དྲུག་ཀུན་སྡུག་བསྔལ་ཞི་བ་དང་༔ བྱང་ཆུབ་ཀྱི་གོ་འཕང་ཐོབ་གྱུར་ཅིག༔ ཕཊ྄་ཕཊ྄་ཕཊ྄ཿ «ཤ་ཁྲག་ལྷག་མེད་དུ་རོལ་ནས་ཁས་ཞན་དང་དབང་ཆུང་རིགས་རྣམས་ཀྱང་བྱང་ཆུབ་ཐོབ་ནས་དབང་ཆེན་དུ་གྱུར་པར་བསམ༔ དེ་ནས་གཏང་ལེན་བྱ་བ་ནི༔» ཕཊ྄ཿ ཁྱེད་སྣང་སྲིད་ཀྱི་ལྷ་སྲིན་གཞི་བདག་དང་༔ རིགས་དྲུག་གི་སྐྱེ་གནས་རྣམ་བཞིའི་ཚོགས༔ གྲངས་མེད་དུ་ཕ་མར་འདུ་ཤེས་ནས༔ དུས་དེ་ཙམ་ཞིག་དྲིན་ལན་འཇལ་བ་ལ༔ གདོན་ཁྱེད་རྣམས་ལ་ཉེས་ཚོགས་ཅི་མཆིས་པ༔ བདག་སེམས་བསྐྱེད་འདིས་སྨིན་ནས་འཁོར་བར་ཤོག༔ ངེད་རྣལ་འབྱོར་ལ་བདེ་སྐྱིད་གང་མཆིས་པ༔ ཁྱེད་གནོད་བྱེད་ལ་ཕན་དགེ་འབྱུང་བར་ཤོག༔ རྒྱུ་དགེ་བཅུ་ཡི་ལས་འབྲས་དཀར་པོ་འདིས༔ ཁྱེད་གནོད་བྱེད་ཀྱི་སྡུག་བསྔལ་ཞི་བར་ཤོག༔ ལར་གཅོད་ཡུལ་གྱི་ཚོགས་རྫོགས་མཆོད་སྦྱིན་འདིས༔ རྐྱེན་ལྷ་འདྲེའི་རེ་ཁ་ཁེངས་པར་ཤོག༔ རྒྱུ་འཁྲུལ་སྣང་གི་ལྷ་འདྲེ་སྟོང་གཟུགས་ལ༔ བདག་གཉིས་འཛིན་གྱི་རེ་དོགས་ཆོད་པར་ཤོག༔ གཞི་སྣང་སྲིད་ཀུན་ཆོས་སྐུར་གྲོལ་ནས་ཀྱང་༔ ལམ་ཚོགས་དྲུག་ཀུན་སྒྱུ་མར་ཤེས་པ་ཡི༔ གཅོད་ཟབ་དོན་གྱི་འབྲས་བུ་སྨིན་པ་ཡིས༔ རྒྱུ་དེ་བཞིན་གྱི་བྱང་ཆུབ་ལམ་འགོད་ཤོག༔ ཕཊ྄་ཕཊ྄་ཕཊ྄༔ «ཅེས་པས་རང་གི་ཚེ་དང་བསོད་ནམས་ཐམས་ཅད་རིགས་དྲུག་མགྲོན་དུ་གྱུར་པ་ཐམས་ཅད་ལ་ཕོག་པས་བདེ་སྐྱིད་ཕུན་སུམ་ཚོགས༔ གཞན་གྱི་སྡུག་བསྔལ་ཐམས་ཅད་རང་ལ་ཐིམ་པས་སྐྱེ་བ་དང་ཚེ་རབས་ཀྱི་ལན་ཆགས་ཐམས་ཅད་ལུས་འདྀ་ཐོག་ནས་འཁོར་བར་བསམ༔ སེམས་བསྐྱེད་དེ་ཡི་འབྲས་བུས་ཚེ་རབས་ཀྱི་སྡིག་སྒྲིབ་ཐམས་ཅད་བྱང་ཞིང་མཁའ་སྤྱོད་ཨོ་རྒྱན་གྱི་གནས་སུ་སྐྱེ་བར་འགྱུར་རོ༔ སྨོན་ལམ་ནི། » ཧོཿ མ་གྱུར་ཐམས་ཅད་གཞི་དག་ཆོས་ཀྱི་སྐུ། །མ་བསྒོམས་མ་བཅོས་ཡེ་ནས་རང་སངས་རྒྱས། །འོན་ཀྱང་དེ་དོན་མ་རྟོགས་འཁྲུལ་པའི་འགྲོ། །ཀུན་ཀྱང་ཡུམ་ཆེན་གོ་འཕང་ཐོབ་པར་ཤོག ཕཊ྄ཿ གཅོད་ཡུལ་ཟབ་མོའི་ཉམས་ལེན་གྱིས༔ འགྲོ་ཀུན་སྲིད་མཚོ་ལས་སྒྲོལ་ཞིང་༔ རྣམ་མཁྱེན་ཐར་པའི་ལམ་ཞུགས་ནས༔ ཀུན་ཀྱང་བྱང་ཆུབ་མྱུར་ཐོབ་ཤོག༔ ཕཊ྄ཿཕཊ྄ཿཕཊ྄ཿ «ཅེས་བསྔོ་སྨོན་སྤྱི་དང་འཁོར་གསུམ་ཡོངས་དག་དམིགས་མེད་འོད་གསལ་རྫོགས་པ་ཆེན་པོ་ཡེ་གྲོལ་ཀ་དག་ངེས་དོན་གཅོད་ཡུལ་དགོངས་པས་རྩིས་ཟིན་པར་བྱའོ། ཞེས་ཉམས་ལེན་སྙིང་པོའི་རྣལ་འབྱོར་ལ་རྒྱུན་དུ་བརྩོན་པའི་སྒྲུབ་སྡེ་བ་རྣམས་ཀྱི་ཆེད་སྤྲོས་པ་ཉེ་བར་འཚམས་པའི་དབང་དུ་བྱས་ཏེ་གཏེར་གཞུང་རྒྱུན་ཁྱེར་གཞིར་བཞག་གཅོད་ཡུལ་སྤྱི་མཐུན་བཞིན་གོ་རིམ་འཁྲུགས་བསྡེབ་ཅུང་ཟད་དང་བཅས་ཁ་སྐོང་དགོས་ངེས་རེ་ཟུང་རིགས་མཐུན་གཞན་ནས་བླངས་ཏེ་གཅོད་ཡུལ་ཟབ་མོར་མོས་པ་སྤྱོད་པའི་སྐལ་བཟང་ཅན་ཀུ་སུ་ལའི་འཇམ་དབྱངས་འགྲོ་བ་ཀུན་འདུལ་གྱིས་བསྒྲིགས་ཆགས་སུ་བགྱིས་པས་འཕན་སྤྲུལ་བསྟན་འཛིན་འགྱུར་མེད་དཔལ་བཟང་པོས་སུག་བྲིས་བགྱིས་པས་འགྲོ་ཀུན་བདུད་བཞིའི་གཡུལ་ལས་རྒྱལ་བའི་རྒྱུར་གྱུར་ཅིག། །། »